ประชาชนเลือกซื้อสินค้าอุปโภคบริโภค ลดราคา 50% ในงานเพื่อนพึ่ง(ภาฯ) ซุ้มกระทรวงมหาดไทย
วันที่สามที่งานเพื่อนพึ่ง (ภาฯ) 2565 ภายใต้งานเพื่อนไม่ทิ้งกัน ในยามยาก สะท้อนหลักการ แบ่งปัน พอเพียง ยั่งยืน ที่บริเวณสวนสมเด็จพระนางเจ้าสิริกิติ์ฯ เขตจตุจักร ตลอดช่วงเช้าที่ผ่านมา มีประชาชนสนใจเข้าร่วมงานกันอย่างต่อเนื่อง ซึ่งส่วนใหญ่ประชาชนต่างเที่ยวชมงาน ถ่ายรูปกับบรรยากาศความร่มรื่นและสวยงามของต้นไม้และดอกไม้นานาพันธุ์ และเลือกซื้อสินค้าและร่วมแบ่งปันช่วยเหลือผู้ประสบอุทกภัย ขณะที่ในงานได้แบ่ง 6 โซน อาทิ โซนนิทรรศการการช่วยเหลือผู้ประสบภัยอย่างครบวงจร และยั่งยืน โซนการแสดงของนิสิต นักศึกษาจากมหาวิทยาลัยต่างๆ โซนสาธิตการปฏิบัติงานจากทีมเพื่อนพึ่ง (ภาฯ) อาสา ยามยาก สภากาชาดไทย โซนร้านพระบรมวงศานุวงศ์ โครงการส่วนพระองค์ ร้านพึ่งพา และโครงการกำลังใจ โซนร้านกิตติมศักดิ์ ร้านค้าเครือข่าย ร้านค้ารับเชิญ และตลาดน้ำขึ้นบก ไฮไลท์ของงานครั้งนี้เป็นร้านพึ่งพา โดยมูลนิธิอาสาเพื่อนพึ่ง(ภาฯ) ยามยาก สภากาชาดไทย ที่ได้รับความสนใจจากประชาชนจำนวนมากเข้าเลือกซื้ออาหารและของที่ระลึก โดยจุดเด่นของร้านคือ ของที่ระลึก ชุดน้ำชา ลายกล้วยไม้โสมสวลี และอีกหนึ่งบูธสำคัญที่ประชาชนให้ความสนใจคือ ร้านชุมชนกระทรวงมหาดไทย - สมาคมแม่บ้านมหาดไทย นำสินค้าอุปโภคบริโภค มาจัดจำหน่ายในราคาลด 50 % ทุกรายการ รายได้มอบให้กับมูลนิธิอาสาเพื่อนพึ่ง(ภาฯ) ยามยาก สภากาชาดไทย นายบุณยภู ชูวัฒนา หัวหน้ากลุ่มงานช่วยอำนวยการ สักนักงานเลขานุการกรมการปกครอง กล่าวว่า เตรียมสินค้าที่มีความจำเป็นแก่ประชาชน เช่น น้ำมัน ไข่ไก่ น้ำตาลทราย ข้าวหอมมะลิ เป็นต้น ที่สามารถนำไปใช้ประกอบอาหารดำรงชีวิตได้ โดยสินค้าทั้งหมดนำมาจากโรงงานผู้ผลิตโดยตรง นำมาลดราคาเพื่อช่วยเหลือประชาชนภายหลังสถานการณ์โควิดคลี่คลาย ซึ่งผลตอบรับประชาชนซื้อสินค้าจำนวนมากขณะที่หนึ่งในประชาชนที่ร่วมงานและเลือกซื้อสินค้าในงานเพื่อนพึ่ง (ภาฯ) กล่าวว่า เป็นงานที่ดีมาก ที่ช่วยเหลือประชาชนที่มีรายได้น้อย โดยที่ผ่านมาได้นำหลักคำสอนคือ การให้ มาปฎิบัติและช่วยเหลือประชาชน นอกจากนี้ ในงานยังมีการแสดงดนตรีในสวน ของนิสิตนักศึกษาจากมหาวิทยาลัยต่างๆ ที่หมุนเวียนมาจัดแสดงและประชาชนยังสามารถเป็นส่วนหนึ่งในการลดโลกร้อน ด้วยการนำขวดพลาสติกใช้แล้วมาแลกต้นไม้ โดยประชาชนสนใจสามารถมาร่วมสนุกกับกิจกรรมมากมายและเลือกซื้อสินค้าราคาย่อมเยาว์ ได้จนถึงวันที่ 11 ธันวาคมนี้ ระหว่างเวลา 09.00 น.-20.00 ที่บริเวณสวนสมเด็จพระนางเจ้าสิริกิติ์ฯ เขตจตุจักร โดยไม่ต้องเสียค่าใช้จ่ายใดๆ ในการเข้างาน